Gran Torino
Gran Torino ir 2008. gada ASV drāmas filma, kuras režisors un galvenās lomas atveidotājs ir Klints Īstvuds. Filmā daudzas lomas atveido hmongu izcelsmes aktieri. Filma stāsta par tikko sievu zaudējušo Korejas kara veterānu Voltu Kovalski (Īstvuds), kuram kaimiņos dzīvo vairāki hmongu izcelsmes cilvēki. Kad bandas uzdevumā viens no kaimiņu puikām mēģina nozagt Volta Ford Torino automašīnu, Volts izveido saikni ar puisi un viņa ģimeni. Filmas Gran Torino pirmizrāde notika 2008. gada 12. decembrī un to izplatīja Warner Bros. Pictures. Filma nopelnīja 270 miljonus ASV dolārus, tādējādi tā ir otra pelnošākā Īstvuda filma. Filma saņēma pozitīvas kritiķu atsauksmes, īpaši slavējot Īstvuda režiju un aktierspēli. Tīmekļa vietnē Rotten Tomatoes filmai ir 81% vērtējums. Filma saņēma arī labu vērtējumu no hmongu kopienas.